Mozgalmas 150 év van a templom mögött. Vörösmarty Mihály halálának évében, 1855-ben kezdték építeni, egy évvel az ifjú Ferenc József császár házasságkötése után. A templom 11 éves a kiegyezéskor, 58 éves az első világháború kitörésekor, 60 éves Ferenc József halálakor, 64 éves a trianoni katasztrófa bekövetkeztekor, 83 éves korában kitör a második világháború. 100. születésnapját 1956. november 4-én ünnepelte a templom, ekkor volt az ünnepi istentisztelet. Örömteli és szomorú nap volt ez, hiszen ekkor kezdték a szovjet csapatok felszámolni a forradalmat. Tehát a templom 150 évében voltak forradalmak, világháborúk, Trianon, de 150 év nem tudta megtörni, s 150 éve hangzik benne az Istent dicsőítő ima, ének, prédikáció.